Sandra Bullock

Sandra Annette Bullock (fædd 26. júlí 1964) er bandarísk leikkona og framleiðandi sem öðlaðist frægð á 10. áratugnum með vinsælum myndum eins og "Demolition Man", "Speed", "The Net", "A Time To Kill" og "While You Were Sleeping". Síðan þá hefur hún leikið í kvikmyndum eins og "Miss Congeniality", "The Lake House" og "Crash" sem fengu góða dóma gagnrýnenda. Árið 2007 var hún 14. ríkasta kvenkyns stjarnan með eignir metnar á alls 85 milljónir bandaríkjadala. Árið 2009 lék hún í tekjumeiri myndum ferils síns, "The Proposal" og "The Blind Side". Bullock fékk Golden Globe verðlaunin fyrir bestu leikkonu, SAG-verðlaun fyrir framúrskarandi frammistöðu leikkonu í aðalhlutverki og Óskarsverðlaun fyrir bestu leikkonu fyrir hlutverk sitt sem Leigh Anne Tuohy í "The Blind Side". Hún er í Heimsmetabók Guinnes árið 2012 fyrir að vera hæst launaða leikkonan, með 56 milljónir Bandaríkjadala.

Æska.

Sandra Annatte Bullock fæddist í Arlington í Virginíu sem er úthverfi borgarinnar Washington, D.C.. Faðir hennar, John W. Bullock (f. 1925) var bandarískur hermaður og raddþjálfari í hlutastarfi frá Birmingham, Alabama, og móðir hennar, Helga D. Meyer (1942-2000), var þýsk óperusöngkona og raddkennari. Móðurfaðir Bullock var eldflaugafræðingur frá Nürnberg í Þýskalandi. John Bullock hitti eiginkonu sína í Nürnberg þar sem hann var staðsettur vegna herþjónustu sinnar. Þau giftust í Þýskalandi en fluttu fljótlega til Arlington þar sem John Bullock vann með hernum.

Bullock fylgdi móður sinni oft á óperuferðalögum hennar um Evrópu. Hún eyddi tíma í Salzburg og Nürnberg, þar sem hún var með frænku sinni og ömmmu og lærði þýsku. Bullock lærði ballet og raddlist sem barn og tók að sér lítil hlutverk í óperuverkum móður sinnar. Hún söng í óperu fyrir börn í kórnum í Staatstheater Nürnberg

Bullock gekk í Washington-Lee menntaskólann þar sem hún var klappstýra og tók þátt í leikritum á vegum skólans. Eftir útskrift árið 1982 skráði hún sig í East Caroline háskólann í Greenville í N-Karólínu. Hún hætti hins vegar á fjórða árinu, vorið 1986, þegar hún átti aðeins eftir að klára þrjár einingar til að útskrifast, til að verða leikkona. Hún flutti til Manhattan og hélt sér uppi með því að vinna sem barþjónn, gengilbeina og fleira. Hún tók síðar þær einingar sem upp á vantaði og útskrifaðist frá East Carolina háskólanum.

Ferill.

Þegar Bullock var í New York sótti hún leiklistartíma í Neighborhood Playhouse. Hún lék í nokkrum kvikmyndum nemanda og landaði seinna hlutverki í leikritinu "No Time Flat". Leikstjórinn Alan J. Levi varð hrifinn af frammistöðu Bullock og bauð henni hlutverk í sjónvarpsmyndinni "Bionic Showdown: The Six Million Dollar Man and the Bionic Woman" árið 1989. Eftir að hafa leikið í sjónarpsmyndinni var Bullock áfram í Los Angeles og var ráðin í lítil hlutverk í nokkrum óháðum kvikmyndum og einnig aðalhlutverkið í skammlífu NBC-sjónvarpsútgáfunni af kvikmyndinni "Working Girl" (1990). Hún lék seinna í nokkrum kvikmyndum, svo sem "Love Potion No. 9" (1992), "The Thing Called Love" (1993) og "Fire on the Amazon" (þar sem hún samþykkti að koma fram ber að ofan ef myndavélin sýndi ekki það mikið; hún huldi sig með límbandi, sem var mjög sársaukafullt að fjarlægja).

Eitt fyrsta eftirtektarverða hlutverk Bullock var í vísindaskáldsögu-/hasarmyndinni "Demolition Man" (1993) með leikurunum Sylvester Stallone og Wesley Snipes. Þetta hlutverk varð til þess að hún fékk stóra hlutverkið í myndinni "Speed" ári seinna. Hún varð fræg kvikmyndastjarna seinni hluta 10. áratugarins og bættust mörg stór hlutverk á ferilskrána, meðal annarra "While You Were Sleeping", þar sem hún hljóp í skarðið fyrir leikkonuna Demi Moore sem átti upphaflega að leika í myndinni, og "Miss Congeniality". Sandra fékk 11 milljónir dala fyrir að leika í "Speed 2: Cruise Control" og 17,5 milljónir fyrir "Miss Congeniality 2: Armed &amp; Fabulous".

Bullock var valin á lista tímaritsins "People" yfir fallegasta fólk í heiminum árin 1996 og 1999 og var einnig í 58. sæti á lista tímaritsins "Empire" yfir 100 bestu kvikmyndinastjörnur allra tíma. Hún fékk Raúl Juliá-verðlaunin árið 2002 fyrir framlag sitt sem aðalframleiðandi gamanþáttarins George Lopez og hjálpaði það henni að opna ferilinn meira. Hún lék einnig nokkrum sinnum í þáttunum sem "óheppna Amy", óheppin starfsstúlka í verskmiðjunni sem Geroge Lopez sér um. Árið 2002 lék hún á móti Hugh Grant í vinsælu kvikmyndinni "Two Weeks Notice" og í aðeins óþekktari mynd, "Divine Secrets of the Ya-Ya Sisterhood".

Árið 2004 lék Sandra aukahlutverk í kvikmyndinni "Crash". Hún fékk góða dóma fyrir frammistöðu sína og sögðu sumir gagnrýnendur að þetta væri besta frammistaða ferils hennar. Hún lék seinna í "The Lake House", rómantískri dramamynd með meðleikara sínum úr Speed, Keanu Reeves, og kom myndin út 16. júní 2006. Vegna þess að persónur myndarinnar eru aðskildar í gegnum myndina (því söguþráðurinn snýst um tímaflakk), voru Bullock og Reeves aðeins saman á tökustað í tvær vikur við gerð myndarinnar. Þetta sama ár lék hún í "Infamous" sem rithöfundurinn Harper Lee. Hún lék einnig í "Premonition" með Julian McMahon sem kom út í mars 2007. Árið 2009 var einstaklega gott fyrir Söndru. Tvær myndir hennar slógu aðsóknarmet og urðu þær vinsælustu myndir hennar hingað til.

Í nóvember 2009 lék Sandra í "The Blind Side" og halaði hún inn 34,2 milljónum dala fyrstu sýningarhelgina. Myndin er einstök að því leiti að hún bætti við sig 17,6 % í áhorfi næstu sýningarhelgi og hirti hún toppsætið á þriðju sýningarhelginni. Gerð myndarinnar kostaði 29 milljónir dollara. Hún hefur halað inn meira en 250 milljónum dala og er það tekjuhæsta mynd Bullock og fyrsta kvikmynd sögunnar til að komast yfir 200 milljóna markið með aðeins eina fræga leikkonu innanborðs. Hún vann Golden Globe-, Óskars- og SAG-verðlaun fyrir frammistöðu sína í myndinni. Hún hafði áður hafnað hlutverkinu þrisvar sinnum vegna þess að henni leið ekki vel með að leika sanntrúaða kristna konu. Það að hún hafi unnið Óskar gefur góða mótsögn við það að daginn áður hafði hún unnið tvo Razzie-verðlaunagripi, fyrir frammistöðu sína í "All About Steve". Hún er eina fræga manneskjan sem hefur verið nefnd „best“ og „verst“ sama árið.

Einkalíf.

Sambönd.

Bullock var eitt sinn trúlofuð leikaranum Tate Donovan sem hún hitti við tökur á "Love Potion No. 9" en samband þeirra entist í fjögur ár. Hún hafði áður átt í ástarsambandi við fótboltaspilarann Troy Aikman, tónlistarmanninn Bob Schneider (í tvö ár) og leikarana Matthew McConaughey og Ryan Gosling.

Sandra giftist þann 16. júlí 2005, en eiginmaðurinn varð mótorhjólakappinn og "Monster Garage" kynnirinn Jesse James. Þau hittust fyrst þegar Bullock kom því í kring fyrir tíu ára stjúpson sinn að hún hitti James sem jólagjöf.

Í nóvember 2009 fóru Sandra og Jesse í forræðisbaráttu við aðra fyrrverandi eiginkonu James, fyrrum klámstjörnuna Janina Lindemulder, sem James átti barn með. Sandra og Jesse unnu fullt forræði yfir fimm ára dóttur James. Sandra á engin börn sjálf.

Í mars 2010 kom fram hneykslismál þegar nokkrar konur sögðust hafa átt í ástarævintýri við James eftir að hann giftist Bullock. Bullock hætti við evrópska kynningu á myndinni sinni "The Blind Side" í kjölfar hneykslisins og sagði það vera af „persónulegum ástæðum“. 18. mars 2010 svaraði James sögusögnum um að hann hefði verið ótrúr Bullock og baðst opinberlega afsökunar. „Það er aðeins einni manneskju að kenna um þetta og það er ég“ sagði James í viðtali og vonaðist eftir því að eiginkona hans og börn myndu einhvern daginn „finna það í hjarta sér að geta fyrirgefið honum“. Talsmaður Jesse tilkynnti þann 30. mars 2010 að James hefði skráð sig í meðferð „til að taka á persónulegum málefnum“ og „bjarga hjónabandi sínu“.

Góðgerðamál.

Bullock hefur verið opinber stuðningsmaður Rauða krossins og hefur tvisvar sinnum gefið 1 milljón dollara til samtakanna. Fyrst árið 2004 eftir jarðskjálfta og stórar flóðbylgjur í Indlandshafi. Árið 2010 gaf hún aftur 1 milljón dollara til að hjálpa fórnarlömbum jarðskjálftans á Haítí.